B4-0778, 0790, 0800, 0811, 0832 και 0841/95

Ψήφισμα σχετικά με τη δολοφονία στο Πακιστάν του Iqbal Masih, συμβόλου του αγώνα κατά της παιδικής δουλείας

Το Ευρωπαϊκό Κοινοβούλιο,

- υπενθυμίζοντας τα ψηφίσματά του της 13ης Ιουλίου 1993, για τα ανθρώπινα δικαιώματα, τη δημοκρατία και την ανάπτυξη ((ΕΕ C 255 της 2.9.1993, σ. 47)) και της 22ας Απριλίου 1994, για τις οικονομικές και εμπορικές σχέσεις μεταξύ της Ευρωπαϊκής Κοινότητας και του Πακιστάν ((ΕΕ C 128 της 9.5.1994, σ. 528)),

Α. θορυβημένο βαθύτατα από τη δολοφονία, στις 16 Απριλίου 1995, στο χωριό Murtque, κοντά στη Lahore, του ηλικίας δώδεκα ετών πακιστανού Iqbal Masih, ο οποίος αγωνιζόταν κατά της καταναγκαστικής εργασίας των παιδιών στο Πακιστάν,

Β. επισημαίνοντας ότι το αγόρι αυτό είχε εργασθεί ως δούλος σε ανθυγιεινές συνθήκες και για 10 ώρες την ημέρα στη βιοτεχνία χαλιών, από την ηλικία των τεσσάρων μέχρι την ηλικία των δέκα ετών, κερδίζοντας μία ρουπία την ημέρα,

Γ. εκφράζοντας τον αποτροπιασμό του για το ότι, σύμφωνα με την ΠΟΕ, χιλιάδες παιδιά που εργάζονται με τέτοιες συνθήκες στην ταπητοβιομηχανία του Πακιστάν πεθαίνουν πριν συμπληρώσουν το 12ο έτος της ηλικίας τους,

Δ. βαθύτατα εντυπωσιασμένο από το θάρρος αυτού του παιδιού, το οποίο αφού διεσώθη από μία κατάσταση που μόνον ως δουλεία μπορεί να χαρακτηρισθεί, εκφωνούσε λόγους σε διεθνείς συναντήσεις και στο ίδιο το Πακιστάν κατά του συστήματος της παιδικής δουλείας, παρόλο που είχε επανειλημμένα απειληθεί με θάνατο για αυτήν του την δράση,

Ε. λαμβάνοντας υπόψη ότι το άρθρο 32 της Σύμβασης για τα Δικαιώματα του Παιδιού που κυρώθηκε το Νοέμβριο του 1989 δεσμεύει τα κράτη που την υπέγραψαν, συμπεριλαμβανομένου και του Πακιστάν, να προστατεύουν το παιδί από κάθε εργασία που μπορεί να θέσει σε κίνδυνο την υγεία του, την εκπαίδευσή του ή τη σωματική του ανάπτυξη,

ΣΤ. συγκλονισμένο για το ότι, σύμφωνα με εκτιμήσεις της ΠΟΕ, μόνο στην Ινδία υπάρχουν 10 εκατομμύρια παιδιά που εργάζονται με καταναγκαστική εργασία σε συνθήκες σκλαβιάς, και για το ότι, εκ των περίπου 20 εκατομμυρίων εργαζομένων υπό καθεστώς δουλείας στο Πακιστάν, τουλάχιστον τα 6 εκατομμύρια είναι παιδιά,

Ζ. υπενθυμίζοντας ότι θεωρητικά η παιδική εργασία είναι παράνομη στο Πακιστάν, και έχοντας επίγνωση ότι το όνειδος της εργασίας υπό καθεστώς δουλείας δεν αποτελεί γνώρισμα μόνο των δύο αυτών χωρών,

Η. εκφράζοντας την αλληλεγγύη του στα κινήματα και τις οργανώσεις που αγωνίζονται σε αυτήν την περιοχή του κόσμου κατά της δουλείας, του εμπορίου και της πορνείας των παιδιών, όπως είναι το Απελευθερωτικό Μέτωπο κατά της Δουλείας, ιδίως δε το τμήμα του που δρα στο Πακιστάν,

Θ. ανησυχώντας για το γεγονός ότι πολλά χαλιά που έχουν κατασκευασθεί με την ανάλγητη εκμετάλλευση της παιδικής εργασίας στο Πακιστάν και σε άλλες ασιατικές χώρες εξάγονται προς την Ευρωπαϊκή Ένωση,

1. χαιρετίζει τη μνήμη του Iqbal Masih που μετείχε ενεργά με σθένος στην καταπολέμηση της παιδικής εργασίας[semigr ]

2. καταδικάζει τους αυτουργούς της δολοφονίας του Iqbal Masih, επισημαίνει ότι ένας άνδρας έχει ήδη συλληφθεί και καλεί τις αρχές του Πακιστάν να πράξουν οτιδήποτε είναι δυνατόν προκειμένου να λογοδοτήσουν στη δικαιοσύνη οι ηθικοί και φυσικοί αυτουργοί αυτού του εγκλήματος[semigr ]

3. παροτρύνει την κυβέρνηση του Πακιστάν να συνεχίσει τη δράση της για την απαγόρευση της δουλείας των παιδιών και να επιβάλει τις σχετικές νομοθετικές διατάξεις για το θέμα αυτό που ισχύουν ήδη στη χώρα αυτή, καλεί δε τις κυβερνήσεις των ενδιαφερομένων χωρών να σεβασθούν τη σύμβαση για τα δικαιώματα του παιδιού[semigr ]

4. επιβεβαιώνει ότι είναι αποφασισμένο να φροντίσει για την εφαρμογή, στις εμπορικές σχέσεις με τρίτες χώρες, της κοινωνικής ρήτρας που θα εξαρτά τη σύναψη εμπορικών συμφωνιών από το σεβασμό των ελαχίστων προδιαγραφών που περιέχονται στις συμβάσεις της ΠΟΕ[semigr ]

5. χαιρετίζει την ινδο-γερμανική πρωτοβουλία των ΜΚΟ και εκπροσώπων της βιομηχανίας χαλιών που υποστηρίζεται από την ΠΟΕ, την UNICEF και άλλες διεθνείς οργανώσεις, προκειμένου να δημιουργηθεί ειδικό σήμα για τα χαλιά που θα πιστοποιεί ότι τα προϊόντα αυτά δεν κατασκευάσθηκαν με παιδική εργασία[semigr ] πιστεύει ότι το μέτρο αυτό πρέπει να εφαρμοσθεί σε όλα τα κράτη μέλη της Ένωσης[semigr ]

6. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, την κυβέρνηση του Πακιστάν, την κυβέρνηση της Ινδίας, τα κοινοβούλια του Πακιστάν και της Ινδίας, καθώς και τον Γενικό Γραμματέα της ΠΟΕ.